На основу члана 37. Статута Града Ниша (''Службени лист Града Ниша'', број 88/08, 143/2016 и 18/2019) и члана 5. став 6. Одлуке о оснивању Јавне предшколске установе „Пчелица“ Ниш („Службени лист Града Ниша“, број 5/2018– пречишћен текст), Скупштина Града Ниша на седници одржаној \_\_\_\_\_\_\_\_\_\_ 2019. године, донела је

**Р Е Ш Е Њ Е**

I **ДАЈЕ СЕ САГЛАСНОСТ** на Годишњи план рада Јавне предшколске установе "Пчелица" Ниш за радну 2019/2020 годину број 7004 од 11.9.2019. године, који је донео Управни одбор Установе.

II Годишњи план рада Јавне предшколске установе "Пчелица" Ниш за радну 2019/2020. годину реализоваће се у складу са Финансијским планом ове Установе за 2019. годину и Финансијским планом за 2020. годину у складу са Одлуком о буџету Града Ниша.

III Решење доставити Градском већу Града Ниша, Јавној предшколској установи ''Пчелица'' Ниш, Градској управи Града Ниша - Секретаријату за образовање и Секретаријату за финансије.

Број:\_\_\_\_\_\_\_\_\_\_\_\_\_\_\_\_\_\_\_\_\_

У Нишу, \_\_\_\_\_\_\_\_\_\_\_\_\_\_\_\_\_\_

**СКУПШТИНА ГРАДА НИША**

**Председник**

**Мр Раде Рајковић**

***О б р а з л о ж е њ е***

Правни основ за доношење Годишњег плана рада за радну 2019/2020 годину садржан је у члану 37. тачка 20. Статута Града Ниша, којим је прописано да Скупштина Града Ниша разматра извештај о раду и даје сагласност на програм рада корисника буџета.

Чланом 5. Одлуке о оснивању Јавне предшколске установе ''Пчелица“ Ниш, је прописано да Управни одбор доноси годишњи план рада Установе уз сагласност Скупштине Града Ниша.

Годишњи планови рада за предшколске установе се доносе за радну, а не календарску годину, док се финансијски планови доносе за календарску годину у складу са Одлуком о буџету Града Ниша.

У складу са Законом о основама система образовања и васпитања Управни одбор Установе донео је Годишњи план рада Јавне предшколске установе "Пчелица" Ниш за радну 2019/2020 годину број 7004 од 11.9.2019. године.

У Годишњем плану рада су дати основни подаци о Установи, подаци о приоритетним циљевима и задацима на остваривању програма, подаци о материјалним условима за остваривање делатности, облици рада са децом, употреба језика, наведени су програми и услуге, програми сарадње, програми и планови рада стручних органа, планови рада органа управљања, календар васпитно образовног рада и праћење и вредновање остваривања предшколског програма Установе.

Претежна делатност Установе реализује се кроз организовање целодневног боравка деце и исхране, васпитно-образовне, превентивно-здравствене и социјалне функције, припремног предшколског програма у години пред полазак у школу, рада у II смени и рада у болничким групама.

Кроз претежну делатност реализују се задаци који изражавају суштину и карактер васпитно-образовне, превентивно-здравствене и социјалне функције друштвене бриге о деци предшколског узраста.

Установа планира да претежну делатност обавља у 26 вртића са целодневним и полудневним боравком. Припремни предшколски програм у години пред полазак у школу биће организован и у просторијама при основним школама, месним канцеларијама и Клиничком центру Ниш. Установа за обављање делатности користи и зграду заједничких послова и кухињу „Младост“.

Овим Програмом је предвиђено да ће предшколским васпитањем и образовањем бити обухваћено укупно 6584 детета, сврстаних у 269 група, од чега:

* у јасленом узрасту (6-36 месеци) 1110 деце у 56 група;
* у целодневном боравку у вртићу (3 - 5,5 година) 3501 дете у 121 групи;
* у припремном предшколском програму (5,5 - 6,5 година) у целодневном боравку 1176 деце у 40 група;
* у припремном предшколском програму у полудневном боравку (у вртићима и прилагођеним просторима) 687 деце у 44 групе.
* Васпитно образовним радом са децом из маргинализованих група биће обухваћено 20 деце у 2 групе.
* Васпитно образовним радом са децом на дужем болничком лечењу биће обухваћено 90 деце у 6 група.

Годишњим планом рада су планирани и специјализовани и пригодни програми и манифестације као што су Фестивал дечије музике „Златна пчелица“, Програм„Дечије играрије“, „Ускршњи концерт“, „Свечана академија“, Хор, „Маштаоница“, „Драмски студио „Пчелица“, „Мој друг полицајац“, „Јесењи и пролећни карневал“, „Дечији маскенбал“, Програм „Дечије позоришне чаролије“ и други пригодни програми.

Установа поред претежне обавља и проширене делатности у складу са решењем Министарства просвете, науке и технолошког развоја о испуњености прописаних услова за обављање проширене делатности.

С обзиром да је Установа исказала губитак у делу проширених делатности, Градоначелник је образовао радну групу са задатком да предузме радње које воде трајној консолидацији рада Јавне предшколске установе „Пчелица“ Ниш.

Радна група је сачинила Коначни извештај Радне групе, у коме су дати су дати анализа и констатација стања са предлогом мера за даље поступање у циљу трајне консолидације рада ЈПУ „Пчелица“.

Управни одбор ЈПУ „Пчелица је донео одлуку о прихватању Коначног извештаја радне групе, а затим, на седници од 26.11.2018. године донео и Одлуку којом се утврђују као нерантабилни капацитети проширене делатности Установе: пословање 20 малопродајних објекта, послови производње смрзнутог пецива и послови кетеринга.

Овим Планом предвиђа се да се проширена делатност Установе остварује кроз следеће делатности:

- Исхране деце у 23 основне школе на територији Града Ниша која обухвата припрему и дистрибуцију доручка, ручка и ужине за око 1 300 деце у продуженом боравку,

односно око 3 000 оброка;

- Припреме и поделе ужина за децу у припремном предшколском програму при школама и то око 90 бесплатних ужина и око 280 ужина које плаћају родитељи;

- Припреме и поделе ужине за децу основношколског узраста и то око 2 100 бесплатних ужина као и око 600 ужина које плаћају родитељи;

- Исхрана у Установи социјалне заштите за дневни боравак деце, омладине и одраслих лица ментално ометених у развоју ,,Мара'' која обухвата припрему и дистрибуцију доручка, ручка и ужине за око 55 корисника, односно око 135 оброка;

- Исхрана деце у школи за основно и средње образовање ,,Царица Јелена'' која обухвата припрему и дистрибуцију доручка, ручка и ужине за око 30 деце у продуженом боравку, односно око 90 оброка и око 64 ужине;

- Исхране деце у 18 приватних вртића која обухвата припрему и дистрибуцију оброка по жељи, углавном ручка, око 300 оброка;

- Производње и продаје сланих и слатких пецива, торти и колача у три малопродајна објекта, која су рентабилно пословала у претходном периоду.

Установа ће у радној 2019/2020. години планирати број запослених у складу са Правилником о ближим условима за оснивање, почетак рада и обављање делатности предшколске установе (,,Сл. гласник РС-Просветни гласник'' бр.1/2019) и Одлуком о максималном броју запослених на неодређено време у систему јавног сектора Града Ниша (Службени лист Града Ниша бр. 106/2017, 18/2018, 65/2018, 44/2019 и 63/2019).

Имајући у виду да је Годишњи план рада Јавне предшколске установе "Пчелица" Ниш за радну 2019/2020 годину сачињен у складу са законом, прописима Града и циљевима оснивања Установе, предлаже се доношење Решења о давању сагласности на Годишњи план рада Јавне предшколске установе "Пчелица" Ниш за радну 2019/2020 годину.

**Секретаријат за образовање**

Бојана Станковић\_\_\_\_\_\_\_\_\_\_\_\_\_\_\_\_\_\_\_\_\_\_

Марија Андоновић\_\_\_\_\_\_\_\_\_\_\_\_\_\_\_\_\_\_\_\_\_

Овлашћено лице-по овлашћењу

начелника Градске управе Града Ниша

Бојана Станковић